สัปดาห์นี้มีประเด็น
เปิดเช้ามาวันจันทร์ 15 ส.ค. ฤกษ์ดีเวลา 09.00 น. นายธีระชัย ภูวนาถนรานุบาล รมว.คลังคนใหม่
13 ส.ค. 2554

เปิดเช้ามาวันจันทร์ 15 ส.ค. ฤกษ์ดีเวลา 09.00 น. นายธีระชัย ภูวนาถนรานุบาล รมว.คลังคนใหม่ 
พร้อมด้วยนายวิรุฬ เตชะไพบูลย์ รมช.คลัง และนายบุญทรง เตริยาภิรมย์ รมช.คลัง เดินทางเข้ารับหน้าที่ ณ บริเวณโถงวายุภักษ์ ชั้น 1 กระทรวงการคลัง 
09.30 น. น.ส.พนอศรี ถาวรเศรษฐ์ รองผู้อำนวยการสำนักงานเศรษฐกิจการคลัง (สศค.) เป็นประธานเปิดการสัมมนา “หลักประกันการซื้อบ้านให้ได้บ้านภายใต้กฎหมายว่าด้วยการดูแลผลประโยชน์ของคู่สัญญา” ณ โรงแรมอมารี ออร์คิด พัทยา จ.ชลบุรี 
วันรุ่งขึ้นในการประชุมคณะรัฐมนตรีวันอังคารที่ 16 ส.ค. นายกิตติรัตน์ ณ ระนอง รองนายกรัฐมนตรีและ รมว.พาณิชย์ พร้อมรัฐมนตรีที่เกี่ยวข้องและเลขาธิการคณะกรรมการพัฒนาการเศรษฐกิจและสังคมแห่งชาติ (สศช.) จะนำผลสรุปการประชุมการจัดทำร่างนโยบายรัฐบาลให้คณะรัฐมมนตรี (ครม.) พิจารณา เพื่อเตรียมแถลงนโยบายรัฐบาลต่อรัฐสภา ซึ่งคาดว่าจะสามารถแถลงนโยบายต่อรัฐสภาได้ในวันที่ 23 ส.ค. หรือ 24 ส.ค.นี้
สำหรับวันพฤหัสบดีที่ 18 ส.ค. เวลา 13.00 น. คณะเศรษฐศาสตร์และศูนย์วิจัยเศรษฐกิจและธุรกิจเพื่อการปฏิรูป กำหนดจัดงานเสวนาและเผยแพร่บทวิเคราะห์เรื่อง “ผลของนโยบายค่าจ้างต่อความเป็นธรรมทางเศรษฐกิจ และความสามารถในการแข่งขัน” และเรื่อง “ผลสำรวจสมาชิกสหภาพแรงงาน เรื่อง ค่าแรงขั้นต่ำ” ณ ศูนย์ศึกษาสาทรธานี มหาวิทยาลัยรังสิต อาคารสแตนดาร์ดชาร์เตอร์ด